Diari Oficial de la Generalitat Valenciana


Sumari del DOGV 9356, del 07-06-2022 (2022/5194)

RESOLUCIÓ d'1 de juny de 2022, del director general de Centres Docents, per la qual s'estableixen les condicions per a ser alumnat usuari del servei de transport escolar col·lectiu per al curs 2022-2023.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9356

Data del DOGV
:   07-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5194


Data del document
:   01-06-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * assignació per estudis

RESOLUCIÓ d'1 de juny de 2022, del director general de Centres Docents, per la qual s'estableixen les condicions per a ser alumnat usuari del servei de transport escolar col·lectiu per al curs 2022-2023. [2022/5194]  
El dret a l'educació es garanteix en l'article 27 de la Constitució Espanyola i en el seu apartat quart s'estableix que l'ensenyament bàsic és obligatòria i gratuïta, per la qual cosa les administracions no sols han de proporcionar el servei públic educatiu a l'alumnat, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que estableixen els articles 81 i 82 de la Llei orgànica 2/2006, d'Educació, modificats per la Llei orgànica 3/2020, de 29 de desembre, amb la finalitat de fer efectiu el principi d'equitat en el dret a l'educació, correspon a les administracions educatives garantir les condicions més favorables per a l'escolarització de tot l'alumnat les condicions personals o socials del qual suposen una desigualtat inicial per a accedir a las diferents etapes de l'educació. En l'Educació Primària garantiran a tot l'alumnat un lloc escolar gratuït en el seu propi municipi o zona d'escolarització establida. I, sense perjudici de l'anterior, en l'educació bàsica, en aquelles zones rurals on es considere aconsellable, es podrà escolaritzar l'alumnat en un municipi pròxim al de la seua residència per a garantir la qualitat de l'ensenyament. En aquest supòsit, les administracions educatives prestaran de manera gratuïta els serveis escolars de transport i, en el seu cas, menjador i internat.  
Entre les persones beneficiàries del servei de transport escolar es troba tant l'alumnat que és beneficiari per mandat de la llei com aquells als quals se'ls reconeix aquesta condició per extensió d'un servei que voluntàriament assumeix la Generalitat. Aquesta extensió voluntària ha de continuar ampliant-se per a proporcionar un servei públic educatiu de qualitat i remoure els obstacles de qualsevol naturalesa que impedisquen o dificulten l'exercici del dret a l'educació. Per això, s'ha de tindre en consideració les zones rurals i de difícil accés als centres escolars, especialment en aquells casos en els quals no existeix transport públic.  
  
El servei de transport escolar es presta amb caràcter general a través de les rutes de transport contractades per l'administració educativa.  
  
El Decret 173/2020, de 30 d'octubre, del Consell, pel qual aprova el Reglament orgànic i funcional de la Conselleria d'Educació, Cultura i Esport, atribueix a la Direcció General de Centres Docents, entre altres competències, la planificació, l'ordenació i l'execució d'actuacions relatives al transport i menjador escolar, serveis escolars, escola-llar i altres de naturalesa anàloga.  
Per això, i en virtut de les facultats conferides, resolc:  
  
1. Objecte  
La present resolució té per objecte establir les condicions per a l'establiment del servei de transport escolar en la seua modalitat de transport escolar col·lectiu finançat per la conselleria amb competències en matèria d'educació.  
  
2. Àmbit d'aplicació  
La present resolució s'aplicarà als centres de titularitat de la Generalitat que impartisquen Educació Infantil de segon cicle i Educació Primària i/o Educació Secundària Obligatòria, i als centres específics d'Educació Especial de titularitat de la Generalitat.  
  
3. Modalitats de prestació del servei  
La prestació del servei escolar complementari de transport podrà adoptar una de les modalitats següents:  
a) Transport escolar col·lectiu.  
Aquesta modalitat comportarà la inclusió de l'alumnat en una de les rutes de transport contractades per l'administració educativa i que s'establiran per la corresponent direcció territorial, d'acord amb les necessitats comunicades pels centres i les disponibilitats pressupostàries. El nombre mínim d'alumnes per a establir una ruta de transport serà, amb caràcter general, de 15 alumnes amb la condició de persones beneficiàries.  
b) Ajudes individuals de transport escolar.  
Aquesta modalitat, que serà autoritzada per la Direcció General de Centres Docents, correspondrà a l'alumnat que, tenint dret a ser beneficiari del servei escolar de transport per complir els requisits establits, no puga ser inclòs en cap de les rutes de transport col·lectiu autoritzades. La concessió d'aquestes ajudes s'ajustarà al que s'estableix en la convocatòria anual, no podent optar a aquestes ajudes l'alumnat inclòs en una ruta de transport escolar col·lectiu.  
  
4. Persones Beneficiàries. Requisits  
4.1. Podran ser persones beneficiàries del servei escolar complementari de transport l'alumnat que es trobe en algun dels casos següents:  
  
a) Alumnat de segon cicle d'Educació Infantil, Educació Primària, Educació Secundària Obligatòria i Cicles Formatius de Grau Bàsic (quan complisca amb el que es disposa en l'apartat 4.2.e, quan haja sigut escolaritzat en un centre d'un municipi diferent al de la seua residència per no existir en aquest oferta educativa. A l'efecte de transport escolar, es considerarà municipi diferent els nuclis de població o nuclis disseminats, separats territorialment del municipi al qual pertanga aquest nucli, sempre que es tracte de nuclis amb una identitat històrica i cultural fàcilment recognoscible i independent de la resta del municipi al qual pertanyen i a més es troben separats de qualsevol altre nucli de població del municipi per una franja de sòl no urbanitzable, i que aquest nucli no compte amb centre educatiu. En cap cas tindran aquesta consideració les urbanitzacions o nuclis de població de característiques similars. Per a acreditar aquestes circumstàncies s'haurà de presentar l'annex III, inclòs en aquesta resolució, signat pel secretari o secretària de l'ajuntament al qual pertanga el nucli de població.  
b) Alumnat escolaritzat en centres o aules específiques d'Educació Especial.  
c) Alumnat d'Educació Infantil de segon cicle, Educació Primària i Educació Secundària Obligatòria i Cicles Formatius de Grau Bàsic (quan complisca amb el que es disposa en l'apartat 4.2.e, el domicili habitual del qual, degudament acreditat, estiga a una distància igual o superior a 3 km del centre educatiu en què estiga escolaritzat seguint la trajectòria de menor distància accessible i segura.  
Amb caràcter excepcional, i amb un informe previ motivat de la direcció territorial competent en matèria d'educació, es podran tindre en compte aquelles zones en què l'accés al centre docent siga dificultós a causa de l'orografia del terreny, de la perillositat de les vies o del temps d'accés.  
4.2. En qualsevol cas, per a ser persona beneficiària, s'haurà de complir alguna de les següents premisses:  
a) Que el centre on estiga escolaritzada siga el centre més pròxim seguint la trajectòria de menor distància accessible i segura al domicili habitual dins de la seua localitat o àrea d'influència.  
b) Que el centre on estiga escolaritzada siga el centre d'adscripció del seu centre educatiu.  
c) Que el centre d'escolarització estiga determinat per resolució d'escolarització de la direcció territorial d'educació corresponent.  
  
d) En Educació Secundària, el centre d'escolarització determinarà la condició de l'alumnat com a beneficiari del transport escolar, si el centre de Primària del qual procedeix era el que li corresponia segons les circumstàncies assenyalades en els apartats anteriors.  
e) En Cicles Formatius de Grau Bàsic, sempre que, amb caràcter previ, existisca ruta de transport escolar col·lectiu en el centre d'escolarització, autoritzada per la corresponent direcció territorial.  
4.3. L'alumnat escolaritzat en un centre educatiu de l'àrea d'influència del domicili laboral d'algun dels pares o tutors no tindrà la consideració de beneficiari d'aquest servei.  
4.4. El compliment dels requisits establits es comprovarà d'ofici per part de la conselleria amb competències en matèria d'educació i per les direccions territorials corresponents. En els casos en què no fora possible, se sol·licitarà a les persones interessades l'aportació de la documentació acreditativa pertinent.  
4.5. La distància existent entre el domicili i el centre d'escolarització la fixaran les persones responsables dels centres educatius, a través de l'eina desenvolupada a aquest efecte per part de la conselleria competent en matèria d'educació. En el cas que això no siga possible, aquesta distància la certificarà l'ajuntament corresponent a petició de les direccions dels centres, o bé per mitjà d'un certificat individual entregat a les persones interessades.  
  
5. Autoritzacions especials  
5.1. Amb caràcter excepcional es podrà autoritzar per a l'ús del servei de transport escolar a:  
a) Alumnat amb dificultats especials d'accés al centre docent i que no complisca els requisits per a ser beneficiari del transport escolar.  
b) Alumnat d'altres nivells d'ensenyament reglat i especialment aquell que residisca en zones rurals que no disposen de servei públic de transport regular que puga atendre les necessitats de l'alumnat.  
5.2. Aquestes autoritzacions s'atorgaran, si escau, a petició dels pares, mares o tutors. El centre educatiu de destí tramitarà les peticions a la direcció territorial corresponent, que concedirà, amb caràcter excepcional, previ informe de la Inspecció d'Educació i sempre que hi haja disponibilitat d'acord amb el contracte subscrit per a la prestació del servei.  
5.3. Tindrà prioritat per a aquestes autoritzacions especials, l'alumnat:  
- Que tinga germans o germanes beneficiaris del servei de transport escolar col·lectiu. A aquest efecte, es consideraran germans l'alumnat en acolliment familiar i el que, no compartint progenitors, residisca en el mateix domicili i existisca vincle matrimonial o assimilat entre els pares/mares de tots dos.  
- Que residisca a major distància del centre.  
- El de menor edat.  
No obstant això, la direcció territorial corresponent, a proposta del Consell Escolar del centre, podrà exceptuar d'aquesta prioritat aquells casos en què concórreguen circumstàncies especials, les quals valorarà individualment.  
5.4. Les autoritzacions hauran de ser comunicades a l'empresa prestatària del servei, amb indicació expressa de l'alumnat autoritzat.  
5.5. Considerant la naturalesa d'aquesta autorització, en el cas que es produïsca alguna variació en l'alumnat matriculat en els nivells educatius que tinguen dret com a beneficiaris a la utilització del transport escolar, es procedirà per part de la direcció territorial a revisar les autoritzacions especials concedides.  
  
6. Pèrdua de la condició de persones beneficiàries o autoritzades  
6.1. En el cas que les persones beneficiàries o autoritzades del transport escolar col·lectiu no facen ús habitual del mateix sense causa justificada, perdran la seua condició de persones beneficiàries o autoritzades.  
6.2. Les baixes de l'alumnat beneficiari o autoritzat per a l'ús del servei de transport que es produïsquen en el centre educatiu es comunicaran a la direcció territorial corresponent.  
  
7. Sol·licituds. Forma i termini de presentació  
7.1. El model de sol·licitud està inclòs com a annex I en la present resolució.  
7.2. La forma de presentació serà la següent:  
a) Alumnat que en el curs 2021-2022 ja va sol·licitar la prestació del servei complementari de transport:  
a.1) Els pares, mares o tutors de l'alumnat que siguen usuaris de l'aplicació informàtica ITACA Web Família, a partir de l'endemà de la publicació d'aquesta resolució, podran accedir a aquesta aplicació informàtica per a visualitzar i descarregar el seu esborrany de sol·licitud d'ajuda de la prestació del servei complementari del transport escolar, on constaran pregravades les dades que obren en poder d'aquesta administració. Si les persones sol·licitants de l'ajuda estan conformes amb les dades facilitades, hauran d'imprimir, signar i presentar l'esborrany en el centre on l'alumnat estarà matriculat durant el curs 2022-2023, sense necessitat de presentar la documentació. Si alguna de les dades que figuren en l'esborrany no és conforme, es procedirà a imprimir i assenyalar la circumstància que canvia en l'apartat G de l'esborrany, presentant aquest en el centre educatiu juntament amb la documentació justificativa.  
a.2) Els pares, mares o tutors de l'alumnat que no siguen usuaris de l'aplicació informàtica ITACA Web Família, a partir de l'endemà de la publicació d'aquesta resolució, podran sol·licitar en el centre educatiu on l'alumnat estiga matriculat, un esborrany de la sol·licitud de transport escolar col·lectiu, on constaran pregravades les dades que obren en poder d'aquesta administració. El centre entregarà un esborrany per a cada alumne/a encara que formen part de la mateixa unitat familiar. Si les persones sol·licitants de la prestació estan conformes amb les dades facilitades, hauran de signar l'esborrany i presentar-lo en el centre on estarà l'alumnat matriculat durant el curs 2022-2023. En aquests casos, no caldrà aportar cap documentació justificativa.  
  
En el cas d'alumnat pertanyent a una unitat familiar amb més d'un alumne/a sol·licitant, es procedirà de la manera següent: si l'esborrany dels alumnes és correcte s'efectuarà la confirmació de les dades. Si les dades d'algun alumne/a no són conformes es procedirà a assenyalar la circumstància que canvia en l'apartat G de l'esborrany, presentant aquest en el centre educatiu juntament amb la documentació justificativa. En el cas que algun alumne/a no estiga inclòs/a en l'esborrany, s'haurà de presentar una nova sol·licitud només per a aquest alumne/a, emplenant l'annex I i adjuntant la documentació acreditativa. Tant la confirmació de l'esborrany com la presentació de l'annex I, inclòs en aquesta resolució, es realitzaran en el centre on estarà matriculat l'alumnat durant el curs 2022-2023.  
b) Alumnat que en el curs 2021-2022 no va sol·licitar la prestació del servei complementari de transport:  
La sol·licitud es realitzarà presentant l'annex I, emplenat, i adjuntant la documentació acreditativa que es requereix en aquesta resolució en el centre on estarà matriculat l'alumnat durant el curs 2022-2023.  
  
En el cas que l'alumnat que forma part de la mateixa unitat familiar estiga escolaritzat en un únic centre, es presentarà una única sol·licitud. Si estiguera escolaritzat en centres diferents, es presentarà una sol·licitud per cada centre.  
7.3. En tots els casos els terminis ordinaris de presentació seran des de l'endemà de la publicació d'aquesta resolució fins a la finalització del període de formalització de la matrícula si continua en el mateix centre, o durant el període de formalització de la matrícula en cas que canvie de centre educatiu.  
7.4. A partir de la finalització del període de matrícula únicament s'admetrà la presentació de sol·licituds en aquells casos en què l'escolarització es produïsca fora d'aquestes dates, d'acord amb el que es preveu en la normativa que regula el procediment d'admissió de l'alumnat en els centres docents públics i privats concertats que imparteixen ensenyaments d'Educació Infantil, Educació Primària i Educació Secundària Obligatòria de la Comunitat Valenciana. En aquests casos el termini de presentació de sol·licituds serà de 10 dies hàbils comptats des de la data de matriculació. En tot cas, l'alumnat haurà de reunir els requisits generals establits en els apartats 4 o 5 d'aquesta resolució per a obtindre la condició de persona beneficiària o autoritzada del servei de transport escolar.  
Les sol·licituds que, per causes sobrevingudes, es presenten fora dels supòsits previstos anteriorment, s'admetran, sempre que hi haja disponibilitat d'acord amb el contracte subscrit per a la prestació del servei.  
  
7.5. Els centres educatius tramitaran les sol·licituds de transport escolar a través de l'aplicació informàtica ITACA.  
  
8. Procediment. Planificació del servei i resolució  
8.1. Les secretaries dels centres educatius receptors de les sol·licituds, una vegada comprovat que compleixen els requisits, mecanitzaran les dades facilitades per les persones sol·licitants a través de l'aplicació ITACA, en els termes i les condicions que s'estableixen en la normativa vigent en matèria de protecció de dades de caràcter personal, i d'acord també amb el que es disposa en l'apartat desé d'aquesta convocatòria.  
  
En els casos en els quals la sol·licitud es tramite mitjançant el procediment d'esborrany de sol·licitud i s'haja signat per les persones interessades, el centre confirmarà les dades facilitades que ja estaran incorporades en el programa informàtic. Aquest procés es realitzarà durant el període de formalització de matrícula.  
8.2. Una vegada rebuda la informació dels centres educatius, la direcció territorial corresponent comprovarà les dades declarades per les persones interessades i verificarà que reuneixen els requisits exigits. Comprovades les dades, la direcció territorial corresponent, a la vista de les necessitats comunicades pels centres, procedirà a l'autorització de la ruta de transport amb les persones usuàries d'aquesta, tant amb la condició de beneficiàries com d'autoritzades, i posarà a la disposició dels centres educatius a través de l'aplicació ITACA un llistat provisional en el qual s'inclourà l'alumnat beneficiari i l'alumnat autoritzat. Aquests llistats es publicaran en el tauler d'anuncis del centre educatiu corresponent. Aquesta publicació servirà de requeriment a les persones interessades perquè, en el termini de 10 dies hàbils comptats a partir de l'endemà de la publicació, puguen esmenar els errors observats.  
  
8.3. Finalitzat el termini d'esmenes i reclamacions, cada direcció territorial emetrà a continuació la corresponent resolució definitiva, on figurarà la relació de tot l'alumnat que participa en la convocatòria en cada centre, detallant les persones beneficiàries, les autoritzades, així com les no autoritzades.  
8.4. La publicació en el tauler d'anuncis dels centres educatius i de les corresponents direccions territorials tindrà efectes de notificació a les persones interessades d'acord amb el que s'estableix en l'article 45 de la Llei 39/2015, d'1 d'octubre, del procediment administratiu comú de les administracions públiques.  
8.5. En cap cas, els centres podran determinar la posada en funcionament de rutes que no hagen sigut autoritzades per la corresponent direcció territorial.  
  
9. Seguiment i conformitat en la prestació del servei  
9.1. La conselleria amb competència en matèria d'educació establirà mecanismes de control a fi que, per part de les empreses adjudicatàries del servei de transport escolar, es complisca la normativa vigent, així com les condicions recollides en els plecs pels quals es regeixen els corresponents contractes.  
9.2. Mensualment, cada direcció territorial remetrà a la direcció general competent en matèria de serveis complementaris, un certificat de conformitat o no en la prestació del servei de transport escolar.  
  
9.3. Els directors o directores dels centres educatius enviaran així mateix certificació en el cas que s'haja observat alguna incidència en la prestació del servei, segons model de l'annex II d'aquesta resolució.  
  
9.4. La Inspecció d'Educació, en l'àmbit de les seues competències, efectuarà el seguiment i valoració del funcionament del transport escolar i, emetrà els informes que considere oportuns i aquells que se'ls sol·liciten.  
  
10. Protecció de dades  
1. La tramitació objecte d'aquesta convocatòria comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digitals.  
  
2. En compliment del qual disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46328 València. Correu electrònic: rbpkfenrvphhekmittgomzom@jei.nw.  
b) Delegació de Protecció de Dades de la Generalitat. Passeig de l'Albereda, 16. 46824 València. Correu electrònic: mfq@jzh.vf.  
c) Finalitat del tractament: gestionar la concessió de la condició de beneficiari o autoritzat del servei de transport col·lectiu.  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-les en els termes que estableix aquesta clàusula.  
f) Persones destinatàries de les dades: En compliment dels principis de publicitat i transparència, la relació de tot l'alumnat que participa en la convocatòria serà publicada, segons el que s'estableix en el punt 8.4 d'aquesta convocatòria. No obstant això, no es publicaran les dades de les persones que resulten excloses, beneficiàries, autoritzades o no autoritzades del servei de transport escolar col·lectiu, quan es tracte de dades especialment protegides de les previstes en els articles 9 i 10 del Reglament General de Protecció de Dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o altres formes de violència contra la dona.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada, que estan en poder de les administracions públiques. Així, les dades personals podran ser comunicades tant a la Plataforma Autonòmica d'Interoperabilitat (PAI), per a comprovar les dades de sol·licitants, com a altres administracions i institucions públiques. Si és el cas, les dades podran ser tractades, a instàncies de la Conselleria, per tercers encarregats del seu tractament.  
i) De conformitat amb l'article 13.2 del RGPD, totes les dades personals sol·licitats a través dels formularis i la documentació vinculada són necessàries per a poder tramitar la convocatòria en les diferents fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, existeix la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat Ajudes, beques i subvencions, accessible en   
www.ceice.gva.es/registre-de-tractament-de-dades.  
  
11. Entrada en vigor  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
De conformitat amb el que estableixen en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu, en els terminis i davant els òrgans que s'indiquen a continuació:  
  
1. El recurs de reposició haurà d'interposar-se davant la consellera d'Educació, Cultura i Esport en el termini d'un mes a comptar des de l'endemà de la seua publicació.  
2. El recurs contenciós administratiu haurà de plantejar-se davant la Sala contenciosa administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 1 de juny de 2022.- El director general de Centres Docents: José Joaquín Carrión Candel.